เฟดลดดอกเบี้ย..?
ช่วงหัวค่ำเมื่อวานนี้ ก่อนจะเขียนคอลัมน์
10 ก.ค. 2562

ลูบคมตลาดทุน : ธนะชัย ณ นคร
ช่วงหัวค่ำเมื่อวานนี้ ก่อนจะเขียนคอลัมน์
มีข้อมูลจากต่างประเทศ ด้วยการระบุว่า นายเจอโรม พาวเวลล์ ประธานธนาคารกลางสหรัฐ (เฟด) จะกล่าวแถลงต่อคณะกรรมาธิการบริการการเงินประจำสภาผู้แทนราษฎร
และมีเนื้อหาส่งสัญญาณการ “ปรับลดอัตราดอกเบี้ย”
ผ่านมาถึงเช้าวันนี้
เข้าใจว่าน่าจะมีคำตอบออกมาแล้วว่า สิ่งที่นายเจอโรม กล่าวนั้น จะตรงกับที่คาดกันไว้หรือไม่
หากย้อนไปก่อนหน้านี้นั้น
บรรดานักวิเคราะห์ต่างได้คาดกันว่า เฟดจะลดอัตราดอกเบี้ยค่อนข้างแน่นอนในการประชุมของปลายเดือนกรกฎาคมนี้
ทว่า ต่อมา เฟดกลับไม่ได้มีการส่งสัญญาณอะไรเลยในการประชุมของ FOMC รอบล่าสุด
และนั่นทำให้ตลาดค่อนข้างผิดหวังพอสมควร
ค่าเงินดอลลาร์แข็งค่าขึ้น และเงินบาทเริ่มกลับมาอ่อนค่า (วานนี้ปิด 30.81 บาท/ดอลลาร์สหรัฐ)
แต่อย่างว่าล่ะ เรื่องของตลาดเงิน ตลาดทุน เดาทางกันไม่ค่อยจะถูก และเอาแน่นอนอะไรไม่ค่อยได้
เพราะล่าสุด หรือก่อนที่นายเจอโรมจะกล่าวต่อสภาฯ กลับมีข่าวแบบ “พลิก” ออกมาอีกครั้งว่า น่าจะมีการส่งสัญญาณการลดอัตราดอกเบี้ย
ระหว่างเขียนคอลัมน์ ดาวโจนส์ฟิวเจอร์ ออกตัวดังเอี๊ยดเสียงสนั่น วิ่งพุ่งขึ้นทันที
สมมุติว่า หากเมื่อคืนนี้ มีการส่งสัญญาณว่าจะลดอัตราดอกเบี้ยจริง ๆ
เข้าใจว่าวันนี้ ตลาดหุ้นทั่วเอเชีย จะเขียวด้วยกันทั้งหมด รวมถึงตลาดหุ้นของประเทศไทย
เมื่อวานนี้ ดัชนี SET ปิดตลาดที่ระดับ 1,739.43 จุด เพิ่มขึ้น 17.95 จุด (+1.04%) มูลค่าการซื้อขาย 73,610.25 ล้านบาท
ช่วงเช้าวานนี้ดัชนียังเคลื่อนไหวในกรอบแคบอยู่เลย
เปิดตลาดมาภาคบ่าย ดัชนีเคลื่อนไหวในกรอบแคบเช่นกัน
และพอถึงเวลา 15.15 น. ดัชนีหุ้นไทยกระโดดพรวดขึ้น และขึ้นไปสูงสุดที่ 1,741.76 จุด (+20.28 จุด) ท่ามกลางข่าวเกี่ยวกับเรื่องคณะรัฐมนตรี
พอปิดตลาด ก็เป็นเช่นนั้นจริง ๆ
เมื่อในหลวงมีพระบรมราชโองการโปรดเกล้าฯ แต่งตั้งรัฐมนตรี
ประเด็นที่นักลงทุนเฝ้าติดตามต่อไปคือ นโยบายการกระตุ้นเศรษฐกิจที่จะเริ่มออกมา
ส่งผลให้หุ้นในกลุ่ม Domestic plays ต่างปรับตัวขึ้นกันสนุกสนาน ไม่ว่าจะเป็นหุ้นในกลุ่มค้าปลีก กลุ่มสื่อสาร รวมถึงกลุ่มนิคมอุตสาหกรรม
ภายใต้สมมุติฐานว่านายเจอโรมส่งสัญญาณว่าจะปรับลดอัตราดอกเบี้ยนั้น
แนวโน้มวันนี้และวันต่อ ๆ ไป ยังมีโอกาสที่ดัชนีหุ้นไทยวิ่งขึ้นไปได้อีก
หุ้นขนาดใหญ่หลายตัว เช่น PTT AOT CPALL PTTGC และอีกหลาย ๆ ตัว แม้ราคาจะปรับขึ้นมาค่อนข้างสูง (และเสี่ยงต่อการถูกขายทำกำไร) แต่ก็ยังไม่ถึงกับเต็มมูลค่าตามราคาเป้าหมาย
ก่อนหน้านี้ เคยเขียนบอกไปแล้วว่า บรรดานักวิเคราะห์ต่างเชื่อว่า ต่างชาติยังไม่น่าจะขายทำกำไรออกมาในช่วงนี้
ในทางกลับกัน อาจจะมีการเข้าซื้อหุ้นเพิ่มด้วย
ช่วงวันที่ 1 – 10 เดือนกรกฎาคม ที่ผ่านมา ต่างชาติซื้อหุ้นไทยแล้ว 14,668.65 ล้านบาท
และหากนับจากต้นปี มาถึง 10 กรกฎาคม 2562 นักลงทุนต่างชาติซื้อสุทธิหุ้นไทยรวมกว่า 55,317.85 ล้านบาท
บล.ทิสโก้ ประเมินไว้ล่าสุดว่า ในสิ้นปี 2562  ต่างชาติน่าจะกลับมาซื้อหุ้นไทยมากกว่า 1 แสนล้านบาท หลังจากในช่วง 6  ปีที่ผ่านมาขายสุทธิไปกว่า 6.8 แสนล้านบาท
แต่หากสมมุติว่า เมื่อคืนนี้ไม่ได้มีการส่งสัญญาณเรื่องลดดอกเบี้ยล่ะ
อย่างน้อยก็น่าจะมีปัจจัยภายในเข้ามาช่วยประคองได้บ้างนะ